b'\n_START_ARTICLE_\nBrendan sj\xc3\xb8fareren\n_START_SECTION_\nBrendans reiser\n_START_PARAGRAPH_\nTilnavnet \xc2\xabsj\xc3\xb8fareren\xc2\xbb fikk han p\xc3\xa5 grunn av boken Brendans reiser, som forteller historien om hans reise sammen med seksti munker i skinnkledde b\xc3\xa5ter (currach) da han var syv \xc3\xa5r gammel. De lette etter et \xc2\xabforjettet land\xc2\xbb i Atlanterhavet. Stedet har blitt identifisert som Hebridene eller andre \xc3\xb8yer nord for Skottland, Island, Kanari\xc3\xb8yene og Nord-Amerika, uten at man har kommet til noen enighet. Boken ble skrevet av en utvandret irsk munk og har trekk fra b\xc3\xa5de tidlige kristne skrifter og irsk folklore. Den var meget popul\xc3\xa6r og er bevart i hele 116 manuskripter p\xc3\xa5 latin fra middelalderen; i tillegg finnes den i oversettelse p\xc3\xa5 middelengelsk, fransk, tysk, flamsk, italiensk, proven\xc3\xa7alsk og norsk. Historien er gjenfortalt i verseform i moderne spr\xc3\xa5kdrakt av Matthew Arnold._NEWLINE_Fortellingen har fellestrekk med tidligere immram, reiser til underverdenen \xe2\x80\x93 henlagt til \xc3\xb8yer vest i havet, i irsk mytologi. Den mest kjente av disse er Brans sj\xc3\xb8reise. _NEWLINE_En ekspedisjon ledet av Tim Severin i 1976/77 viste at det var mulig \xc3\xa5 seile med irske skinnb\xc3\xa5ter helt til Nord-Amerika. Severins bok Navigatio \xe2\x80\x93 The Brendan Voyage forteller i detalj om mulighetene for at historien er sann, uten at det blir identifisert noe sikkert landingssted for munkene.'